**Cwrs Uwch – Uned Gyfoes (Hydref 2017):**

**Gwers i hyrwyddo a chyflwyno ‘Un Bore Mercher’ – Nodiadau i’r Tiwtor**

Nod y wers:

* Cyflwyno a thrafod cyfres ddrama ‘Un Bore Mercher’;
* Trafod rôl merched mewn dramâu a ffilmiau;
* Ymarfer brawddegau pwysleisiol a’r cymal enwol pwysleisiol (Dw i’n credu taw/mai.....)

Bydd y gyfres ddrama newydd ‘Un Bore Mercher’ yn cael ei darlledu ar S4C o nos Sul 5 Tachwedd ymlaen. Mae’r gyfres wedi ei ffilmio yn Gymraeg a Saesneg a bydd y fersiwn Saesneg yn cael ei darlledu gan y BBC yn y flwyddyn newydd. Bwriad y deunydd yma yw rhoi cyflwyniad i’r gyfres a’i chymeriadau i ddysgwyr sy’n dilyn cyrsiau Uwch cyn iddi gael ei darlledu, a’u hannog i fynd ati i wylio!

Mae’n bosib cyflwyno’r elfennau yn y wers hon dros fwy nag un sesiwn.

1. **Merched yn arwain?**

Rhannwch y dosbarth yn grwpiau bach, gan ofyn i bob grŵp feddwl am ddramâu teledu neu ffilmiau â menyw yn chwarae’r brif ran. Gallant fod yn rhaglenni neu ffilmiau cyfoes neu’n rhai o’r gorffennol. Gofynnwch iddynt holi barn ei gilydd am y rhaglenni a’r ffilmiau sy’n codi. Dyma rai cwestiynau all fod o help:

* + Ydych chi’n cofio gweld \_\_\_\_\_?
	+ Ydych chi’n gwylio cyfresi drama ar y teledu?
	+ Ydych chi’n mynd i’r sinema i weld ffilmiau neu yn eu gwylio gartref?
	+ Beth dych chi/o’ch chi’n feddwl o \_\_\_\_\_\_\_\_?
1. **Pa un yw pa un?**

Dangoswch y sleidiau Powerpoint gyda lluniau o barau o gymeriadau teledu enwog. Rhannwch y dosbarth yn barau neu grwpiau bach i wneud y cwis. Rhaid i bawb nodi ar bapur ‘\_\_\_\_\_\_\_\_\_ yw’r un ar y chwith a \_\_\_\_\_\_\_\_ yw’r un ar y dde.’ Wedi mynd trwy’r sleidiau, gofynnwch i’r grwpiau gyfnewid papurau i farcio. Ewch yn ôl at y sleid gyntaf a gofynnwch i rywun adrodd am yr ateb sydd ar y papur sydd wedi ei roi iddyn nhw - ‘Maen nhw’n meddwl/credu mai \_\_\_\_\_\_\_\_ yw’r un ar y dde a \_\_\_\_\_\_\_\_ yw’r un ar y chwith’. gofynnwch ydy’r person sy’n adrodd a’i grŵp yn cytuno neu’n ‘meddwl mai.....’. Rhowch yr ateb cywir (mae dolen i sleid sydd â’r ateb ar bob un) a dweud bod marc i bob grŵp oedd yn gywir. Gwahoddwch rywun gwahanol i gynnig ateb wrth fynd trwy’r sleidiau. Gorau oll os oes gwahaniaeth barn a chyfle i drafod yn y dosbarth. Ar y diwedd, gofynnwch am gyfansymiau’r marciau er mwyn cael datgan pa grŵp yw enillwyr y cwis!

Atebion:

|  |  |
| --- | --- |
| **Chwith** | **De** |
| Lacey | Cagney |
| Edina | Patsy |
| Wilma | Betty |
| Dr Watson | Sherlock |
| Ant | Dec |
| Mulder | Scully |
| Louise | Thelma |
| Starsky | Hutch |
| French | Saunders |
| Makepeace | Dempsey |
| Wise | Morecombe |
| Claudia | Tess |
| Ryan | Ronnie |

1. **Merched ar y teledu**

Cyflwynwch y siart sy’n dangos pa gyfran o’r prif rannau yn y 50 drama deledu fwyaf poblogaidd yng ngwledydd Prydain yn 2006 oedd gan ferched, faint oedd gan ddynion a faint oedd â phrif rannau wedi eu rhannu rhwng dyn a menyw. Gofynnwch i grwpiau bach drafod a dyfalu beth oedd y ffigyrau erbyn 2016. Dyma rai cwestiynau allai fod o help:

* Dych chi’n meddwl bod pethau wedi newid erbyn 2016?
* Oedd y prif rannau wedi cael eu rhannu’n fwy cyfartal yn 2016?
* Faint o fenywod/ferched oedd yn y prif rannau yn 2016?

Wedi i bawb roi cynnig ar roi rhifau yn y siart, dosbarthwch y fersiwn gywir (yn Atodiad 1 isod) neu adroddwch ar y canlyniadau, holwch a ydy dynion a merched yn cael eu trin yn gyfartal gan y cyfryngau erbyn hyn ac arweiniwch drafodaeth gyda’r dosbarth (neu eu rhannu’n grwpiau i drafod os oes dosbarth mawr gyda chi). Rhai pwyntiau/cwestiynau allai fod o help:

* Mae mwy o ferched yn cael y prif rannau mewn rhaglenni teledu nag yn y gorffennol.
* Mae dynion yn dal i gael mwy o brif rannau na merched.
* Mae Dr Who yn ferch am y tro cyntaf.
* Cyflogau – pan ddatgelodd y BBC gyflogau’r sêr yn ystod yr haf, gan ddangos bod y dynion yn ennill llawer mwy na’r merched ( <http://www.bbc.co.uk/news/entertainment-arts-40661179>).
1. **Darllen**

Cyn darllen y darn am ‘Un Bore Mercher’, gofynnwch i barau wneud yr ymarfer llenwi bylchau (aml-ddewis). Ewch dros yr atebion, gan drafod yr ystyron yn ôl yr angen.

Gofynnwch i’r dysgwyr ddarllen y darn (mewn parau neu grwpiau â phob un yn darllen paragraff bob y ail/yn ei dro). Atebwch unrhyw gwestiynau ynglŷn ag ystyr, ond peidiwch â mynd trwy’r cyfan yn fanwl yn cyfieithu/esbonio.

1. **Siarad**

Cyflwynwch y cwestiynau i sbarduno sgwrs sy’n dilyn y darn darllen a gofynnwch i grwpiau drafod cyn dod â’r dosbarth at ei gilydd i glywed yr hanesion mwyaf difyr sydd wedi codi.

1. **Cyflwyno Cymeriadau**

Paratowch gopïau o’r cyflwyniadau i bedwar prif gymeriad ‘Un Bore Mercher’ (Faith, Evan, Steve, Susan, Atodiad 2 isod) ar gardiau a rhowch set i bob pâr neu grŵp o ddysgwyr (byddai grwpiau o 4 â phawb yn cael un cymeriad yr un yn ddelfrydol). Gofynnwch i bob un yn ei dro ddarllen y disgrifiad sydd ar ei gerdyn yn uchel i’r grŵp. Wedi iddynt gael cyfle i wneud hynny, dangoswch y sleid Powerpoint sydd â lluniau o’r 4 cymeriad arni a gofynnwch iddynt ddweud pa un yw pa un – e.e. gofynnwch “Pwy yw hwn/hon?” neu “Pa un yw Faith?”

Mae ail set o bedwar cymeriad ar gael os ydych yn dymuno dychwelyd at y gweithgaredd hwn eto, ond argymhellir eich bod yn cadw at un set mewn un dosbarth.

1. **Pwy yw Eve Myles?**

Gofynnwch i barau ddarllen trwy’r portread o Eve Myles sydd ar y daflen. Yna gofynnwch iddyn nhw baratoi cwestiynau i’w holi mewn cyfweliad (rhaid bod yr atebion yn y darn). Newidiwch y parau a gofyn i un partner gymryd rôl y cyfwelydd ac un i gymryd rôl Eve i ateb y cwestiynau.

**ATODIAD 1 – Merched yn y Prif Rannau 2016**

Atodiad 2 – Cymeriadau Un Bore Mercher

**Evan Howells  (Bradley Freegard)**

Mae Evan, gŵr Faith yn 40 oed. Mae ganddo lygaid gwyrdd a barf a gwallt cwta sy’n britho. Ar yr wyneb, mae’n ŵr ac yn dad da a ffyddlon ac yn ddyn cyffredin dros ben. Wedi iddo ddiflannu, mae Faith yn dod i wybod bod Evan wedi bod yn byw bywyd dwbl ac wedi gwneud rhai pethau sy’n peryglu ei deulu.

**Faith Howells (Eve Myles)**

Mae Faith yn fam tua 40 oed. Mae ganddi wallt brown golau eithaf hir ac mae hi'n ei glymu’n ôl fel arfer. Mae hi wedi cymryd cam yn ôl o’i gyrfa fel cyfreithwraig lwyddiannus er mwyn canolbwyntio ar fagu’r plant tra bod ei gŵr, Evan, yn parhau i redeg y busnes. Mae gan Faith galon fawr ac mae’n dda iawn am wrando. Pan fydd Evan yn diflannu, mae’n dechrau amau popeth mae hi wedi ei wneud yn ei bywyd. Sut na welodd hi unrhyw arwyddion? Sut gallai hi fod wedi bod mor ddall? Wrth chwilio am Evan, mae Faith yn darganfod ei hun a chryfder ei chymeriad.

**Ditectif Arolygydd Susan Williams (Eiry Thomas)**

Mae’r Ditectif Arolygydd Williams yn fenyw yn ei 40au. Mae ganddi lygaid glas a gwallt tywyll syth sydd i lawr at ei hysgwyddau. Mae hi a Faith wedi tynnu’n groes mewn sawl achos yn y gorffennol ac mae hi’n ysu i gael talu’r pwyth yn ôl. Pan mae Evan yn diflannu, mae hi’n barod iawn i amau Faith.

**Steve Baldini (Mark Lewis Jones)**

Dyn yn ei 40au ydy Steve. Mae ganddo wallt coch byr a llygaid glas. Mae ganddo sawl tatŵ ac mae’n ddyn garw sydd â chysylltiadau ym myd tywyll cyffuriau. Mae wedi troi cefn ar y byd hwnnw a does dim yn fwy pwysig iddo na’i ferch.

**Marion Howells (Rhian Morgan)**

Dyma fam-yng-nghyfraith Faith – menyw yn ei 60au cynnar â gwallt brown a llygaid glas. Mae’n gymeriad cryf ac yn hoffi bod yn benteulu. Mae hi’n diflasu ar y bywyd tawel sydd ganddi ers i Tom, ei gŵr, ymddeol. O dan yr wyneb, mae Marion yn cuddio cyfrinach fawr.

**Tom Howells (Aneirin Hughes)**

Tom yw tad-yng-nghyfraith Faith. Mae yn ei 60au cynnar ac mae ganddo lygaid gwyrddlas a gwallt sydd wedi britho. Fe oedd pennaeth cwmni cyfreithwyr Howells cyn iddo ymddeol ac erbyn hyn, mae’n mwynhau chwarae golff a bod yn dad-cu. Mae diflaniad Evan yn codi cwestiynau mawr iddo ac mae’n cael ei dynnu rhwng aros yn ffyddlon i’w deulu a gwneud yr hyn sy’n iawn.

**Cwnstabl Terry Price (Matthew Gravelle)**

Terry yw gŵr Bethan ac mae yr un oed â hi. Mae e bron yn foel ac mae ganddo lygaid glas. Mae’n gweithio o dan y Ditectif Arolygydd Williams ac mae hi wedi gwrthod rhoi dyrchafiad iddo. Dyw Terry ddim yn gymeriad awdurdodol iawn ac mae o dan fawd ei wraig. Ond mae’n dda am ymchwilio i droseddau ac yn ddyn o egwyddor cadarn.

**Bethan Price (Mali Harries)**

Bethan yw chwaer-yng-nghyfraith Faith ac mae’n 38 oed. Mae ganddi wallt brown a llygaid glas. Priododd hi â Terry yn ei hugeiniau cynnar ac mae hi’n gweithio mewn asiantaeth werthu tai. Cafodd ei difetha gan ei rhieni ac mae hi wedi etifeddu tueddiad ei mam i fod yn snobyddlyd. Mae hi’n trin Terry fel plentyn ar adegau a dyw hi ddim eisiau bod yn ei gysgod e.